### NN 138/2024 (3.12.2024.), Pravilnik o izmjenama i dopunama Pravilnika o gospodarenju otpadom

Ministarstvo zaštite okoliša i zelene tranzicije

2277

Na temelju članka 5. stavka 5. Zakona o gospodarenju otpadom (»Narodne novine«, broj 84/21 i 142/23 – Odluka Ustavnog suda Republike Hrvatske), ministrica zaštite okoliša i zelene tranzicije, donijela je

PRAVILNIK

O IZMJENAMA I DOPUNAMA PRAVILNIKA O GOSPODARENJU OTPADOM

Članak 1.

U Pravilniku o gospodarenju otpadom (»Narodne novine«, broj 106/22) u članku 3. stavku 1. mijenja se točka 4. i glasi:

»4. konačni obrađivač otpada je pravna ili fizička osoba – obrtnik koji obrađuje otpad postupkom zbrinjavanja D 1, D 2, D 3, D 4, D 5, D 6, D 10 ili D 12 iz Dodatka I. Zakona ili postupkom oporabe R 1, R 2, R 3, R 4, R 5, R 6, R 7, R 8, R 9, R 10, R 11 iz Dodatka II. Zakona«.

Nakon točke 4. dodaje se točka 4.a koja glasi:

»4.a mjesto ugradnje u materijale je lokacija na kojoj se obavlja oporaba ugradnjom obrađenog otpada u građevinu i lokacija na kojoj se obavlja ugradnja otpada u proizvod koji nastaje ukidanjem statusa otpada«.

Nakon točke 6. dodaje se točka 6.a koja glasi:

»6.a pošiljka otpada je količina otpada koja se prenosi između dvije određene lokacije ili osobe u prometu otpadom i koja je na teritoriju Republike Hrvatske određena podacima pratećeg lista osim za iznimke određene člankom 24. stavkom 2. Zakona, a u međunarodnom prometu otpadom određena je podacima propisanim dokumentom o prometu za prekogranični promet/otpremu otpada ili drugim odgovarajućim propisanim dokumentom za prekogranični promet otpadom«.

Članak 2.

U članku 8. nakon stavka 8. dodaje se stavak 9. koji glasi:

»(9) Prateći list se smatra ispunjenim u skladu s člankom 24. stavkom 1. Zakona ako sadrži podatke u skladu s Uputom za ispunjavanje Pratećeg lista za otpad objavljenom na mrežnoj stranici Ministarstva.«.

Članak 3.

U članku 13. stavku 1. točki 9. iza riječi »otpada« briše se točka i iza točke 9. dodaje se točka 10. koja glasi:

»10. da su mjere zaštite od požara provedene za sve postupke gospodarenja otpadom koje se dopušta obavljati, te za sve količine i vrste otpada koje se dopušta držati na lokaciji gospodarenja otpadom.«.

Mijenjaju se stavci 5. i 6. i glase:

»(5) Svaki postupak gospodarenja otpadom, koji se obavlja s vrstom otpada određenom uputom objavljenom na mrežnoj stranici Ministarstva i koji može uzrokovati neugodu zbog mirisa otpada izvan lokacije gospodarenja otpadom, mora se obavljati uz primjenu tehničkih mjera kojima se sprečava neugoda uzrokovana mirisom otpada.

(6) Ako se obavlja odlaganje otpada postupkom D 1, D 5 ili D 12 ne primjenjuju se uvjeti propisani stavkom 1. točkama 3., 6. i 9. i stavcima 3. i 5. ovoga članka, već se primjenjuju samo uvjeti propisani propisom koji uređuje odlaganje otpada. «.

Iza stavka 6. dodaju se stavci 7., 8., 9., 10. i 11. koji glase:

»(7) Pravna ili fizička osoba – obrtnik koji obavlja djelatnost oporabe otpada ili djelatnost zbrinjavanja otpada i koji za obavljanje tih djelatnosti na određenoj lokaciji gospodarenja otpadom nije obvezna ishoditi okolišnu dozvolu, obvezna je za tu lokaciju imati uveden odgovarajući sustav upravljanja okolišem što uključuje ISO 14001, EMAS, uključujući EMAS »easy« ili sustav koji je u skladu s točkom 1. Dodatka I Preporuka Vijeća o okolišno prihvatljivom gospodarenju otpadom (OECD/LEGAL/0329).«.

(8) Pravna ili fizička osoba – obrtnik koji obavlja djelatnost oporabe otpada ili zbrinjavanja otpada obvezna je provoditi slijedeće bitne elemente okolišno prihvatljivog gospodarenja otpadom:

1. za svaku lokaciju gospodarenja otpadom mora biti donesen, dokumentiran i mora provoditi interni godišnji program obuke i osposobljavanja kako bi osobe, koje sudjeluju u tehnološkim procesima bile obučene identificirati te pravilno koristiti opremu, postupati sa svim vrstama otpada i materijala uključujući i sve vrste opasnih komponenti u pošiljkama otpada koje se zaprimaju na toj lokaciji na propisan način te provoditi tehnološke procese na način da se izbjegnu rizične situacije, da se nužno ispuštanje tvari obavlja na kontrolirani način te da se provode odgovarajući sigurnosni protokoli i postupanja u hitnim situacijama

2. za svaki tehnološki proces gospodarenja otpadom mora biti donesen interni dokument kojim su određene odgovornosti, ovlasti i međusobni odnosi ključnih osoba koje obavljaju, upravljaju i nadziru tehnološki proces

3. za svaku lokaciju gospodarenja otpadom mora biti:

a. donesen i redovito ažuriran odgovarajući plan za hitne situacije, koji se temelji na procjeni postojećih i potencijalnih rizika, a obuhvaća praćenje, izvješćivanje i način postupanja prilikom nenamjernog ili iznimnog ispuštanja onečišćujućih tvari do kojega može doći zbog hitne situacije uključujući nezgodu, požar, eksploziju i uvjete obavljanja tehnoloških procesa koji nisu redovni, a uključuje kratkoročne i dugoročne mjere sanacije koje treba poduzeti, pri čemu količina pojedinosti u planu ovise o rizicima, količinama i vrstama otpada

b. imenovan koordinator za hitne situacije u čijoj nadležnosti je postupanje s opasnim otpadom

c. donesen program praćenja, bilježenja i izvješćivanja koji obuhvaća relevantne zahtjeve određene propisima uključujući i glavne procesne parametre tehnoloških procesa, način postizanja usklađenosti sa primjenjivim sigurnosnim zahtjevima, emisije otpadnih voda i emisije u zrak, pojedinosti o obvezi vođenja e-ONTO-a.

4. pravna ili fizička osoba – obrtnik, koja obavlja djelatnost oporabe otpada ili djelatnost zbrinjavanja otpada, dužna je poduzeti mjere u skladu s posebnim propisom koji uređuje zaštitu na radu kako bi osigurala da osobe koje rade na lokaciji gospodarenja otpadom:

a. nisu izložene neprihvatljivim rizicima koji proizlaze iz svojstva materijala s kojim rade, emisijama tih materijala i opreme koja se koristi, uključujući opasne tvari, otrovne metale, plinove ili ispuštanje štetne prašine

b. koje rukuju teškim teretima nisu izložene neprihvatljivim rizicima koji proizlaze iz izlaganja vibracijama i buci

5. pravna ili fizička osoba – obrtnik, koja obavlja djelatnost oporabe otpada ili djelatnost zbrinjavanja otpada, treba poduzeti mjere kako bi osigurala da stanovništvo koje živi ili radi u blizini lokacije gospodarenja otpadom nije izloženo neprihvatljivim rizicima uzrokovanim narušavanjem okoliša, zdravlja ili nesreća zbog emisija u zrak i vodu te buke

(9) Obveza iz stavka 8. točke 1. ovog članka ispunjava se u sklopu provedbe mjera koje uređuju zaštitu na radu.

(10) Provjeru i preispitivanje plana iz stavka 8. točke 3. ovoga članka obavlja inspektor zaštite od požara.

(11) Vjerodostojne informacije o dopuštenim postupcima gospodarenja otpadom na određenoj lokaciji, a radi njihovog mogućeg učinka na okoliš ili zdravlje ljudi koji rade na toj lokaciji, osigurava javnom objavom putem Registra djelatnosti gospodarenja otpadom tijelo nadležno za rješavanje o zahtjevu za izdavanje dozvole za gospodarenje otpadom i tijelo nadležno za upis u odgovarajuću evidenciju odnosno očevidnik sukladno Zakonu.«.

Članak 4.

U članku 14. mijenja se stavak 1. i glasi:

»(1) Posebni uvjeti za djelatnost oporabe otpada i zbrinjavanja otpada su:

– raspolaganje uređajima, odnosno opremom za obradu otpada

– raspolaganje odgovarajućim skladištem otpada, osim za postupak obrade otpada mobilnim uređajem

– da se postupak ne obavlja na poljoprivrednom zemljištu.«.

Iza stavka 14. dodaje se stavak 15. koji glasi:

»(15) Posebni uvjet za obradu otpada postupkom R 10 u svrhu poljoprivrednog ili ekološkog poboljšanja tla su da je određen odgovarajući specifični parametar ili parametri i način određivanja tih parametara kojima se utvrđuje poboljšanje i da je određeno početno i završno stanje parametra poboljšanja tla.«.

Članak 5.

U članku 17. stavak 6. se mijenja i glasi:

»(6) Iznimno od stavka 5. točke 2. ovoga članka, na zemljanoj podlozi može se dopustiti skladištenje vrsta otpada određenih Dodatkom XII. ovoga Pravilnika.«.

Članak 6.

U članku 24. iza stavka 6. dodaje se stavak 7. koji glasi:

»(7) Rok za provedbu mjera nakon zatvaranja, odnosno prestanka obavljanja postupka gospodarenja otpadom, određenih dozvolom ili upisom u Očevidnik sakupljača i oporabitelja je najduže 6 mjeseci od dana prestanka obavljanja djelatnosti, osim za odlagalište otpada za što su rokovi određeni posebnim propisom koji uređuje odlagališta otpada.«.

Članak 7.

U članku 25. stavku 3. mijenja se točka 9. i glasi:

»9. priloge, koji uključuju suglasnost iz članka 32. stavka 7. Zakona, plan za hitne situacije, elaborat zaštite od požara, odobrenje elaborata zaštite od požara i potvrda da su mjere zaštite od požara provedene i dodatne dokumente propisane propisom koji uređuje odlaganje otpada, propisom koji uređuje spaljivanje i suspaljivanje otpada i propisom koji uređuje gospodarenje posebnom kategorijom otpada.«.

Iza stavka 4. dodaju se novi stavci 5., 6., 7. i 8. koji glase:

»(5) Plan za hitne situacije iz stavka 3. točke 9. ovoga članka sadrži procjenu postojećih i mogućih rizika.

(6) Elaborat zaštite od požara iz stavka 3. točke 9. ovoga članka izrađuje i ovjerava osoba ovlaštena od ministarstva nadležnog za unutarnje poslove za izradu elaborata zaštite od požara.

(7) Nadležna inspekcijska služba zaštite od požara ministarstva nadležnog za unutarnje poslove izdaje:

– odobrenje iz stavka 3. točke 9. ovoga članka kad utvrdi da su mjere zaštite od požara utvrđene skladu s propisima koji uređuju zaštitu od požara

– potvrdu iz stavka 3. točke 9. ovoga članka kad zapisnikom o provedenom neposrednom nadzoru utvrdi da su provedene mjere zaštite od požara iz elaborata zaštite od požara.

(8) Ako su sve vrste i količine otpada i svi postupci gospodarenja otpadom koji se namjeravaju obavljati u građevini predviđeni namjenom građevine određenom aktom o građenju, umjesto elaborata zaštite od požara, odobrenja mjera zaštite od požara i potvrde da su mjere zaštite od požara provedene, prilaže se izjava i dokaz o navedenom.«.

Dosadašnji stavci 5., 6., 7., 8. i 9. postaju stavci 9., 10., 11., 12. i 13.

Nakon stavka 13. dodaju se stavci 14. i 15. koji glase:

»(14) Elaborat se mora biti izrađen u skladu s Uputom za izradu elaborata gospodarenja otpadom objavljenom na mrežnoj stranici Ministarstva.

(15) Ministarstvo, temeljem vlastite stručne procjene i na prijedlog nadležnog tijela županije na svojim mrežnim stranicama objavljuje popis činjenica koje se u postupku rješavanja o zahtjevu za ishođenje dozvole za gospodarenje otpadom, rješavanja o zahtjevu za upis u Očevidnik nusproizvoda, Očevidnik sakupljača i oporabitelja i Očevidnik ukidanja statusa otpada mogu smatrati općepoznatim i koje, sukladno propisu koji uređuje opći upravni postupak, nije potrebno dokazivati.«.

Članak 8.

U članku 29. stavku 2. redni broj »2.« zamjenjuju se rednim brojem »1.«.

Članak 9.

U članku 30. iza stavka 2. dodaju se stavci 3. i 4. koji glase:

»(3) Tijelo iz stavka 1. ovoga članka vodi evidenciju zaprimljenih financijskih jamstva kako bi pazilo na rok važenja financijskog jamstva i rok za dostavu financijskog jamstva kad je jamstvo izdano za period koji je kraći od vremena u kojem pravna ili fizička osoba – obrtnik obavlja djelatnost sakupljanja otpada, djelatnost oporabe otpad ili djelatnost zbrinjavanja otpada.

(4) Ako pravna ili fizička osoba – obrtnik, ne dostavi tijelu iz stavka 1. ovoga članka financijsko jamstvo 12 mjeseci prije isteka roka na koje je izdano već dostavljeno financijsko jamstvo, smatra se da ta pravna ili fizička osoba – obrtnik nije ispunila obvezu raspolaganja financijskim jamstvom iz članka 36. Zakona i da 12 mjeseci prije dana prestanka važenja dostavljenog financijskog jamstva prestaje obavljati djelatnost te će tijelo iz stavka 1. ovoga članka ukinuti dozvolu za gospodarenje otpadom odnosno donijeti rješenje o brisanju iz Očevidnika sakupljača i oporabitelja.«.

Članak 10.

U članku 32. mijenja se stavak 4. i glasi:

»(4) U slučaju posebnog gospodarskog interesa, uputom Ministarstva mogu se urediti podvrste otpada vrsta otpada iz stavka 2. točke 1. ovoga članka i kategorizacija vrsta otpada koje nastaju određenim postupkom oporabe i zbrinjavanja otpada«.

Nakon stavka 8. dodaje se stavak 9. koji glasi:

»(9) Kad je potrebno procijeniti masu otpada, jer mjerenje mase otpada nije provedivo ali je dostupan podatak o zapremini otpada, procjena mase otpada se određuje kao umnožak zapremine otpada i odgovarajuće gustoće koja je objavljena na mrežnoj stranici Ministarstva.«.

Članak 11.

U članku 36. iza stavka 8. dodaje se stavak 9. i glasi:

»(9.) Predstavničko tijelo jedinice lokalne samouprave i Grada Zagreba može odlukom odrediti metodologiju, osobu i način utvrđivanja količine komunalnog biootpada u skladu s Prilogom II. Provedbene odluke Komisije (EU) 2019/1004 od 7. lipnja 2019. o utvrđivanju pravila za izračun, provjeru i dostavu podataka o otpadu u skladu s Direktivom 2008/98/EZ Europskog parlamenta i Vijeća te o stavljanju izvan snage Provedbene odluke Komisije C(2012) 2384 (priopćeno pod brojem dokumenta C(2019) 4114) (Tekst značajan za EGP) (SL L 163, 20. 6. 2019.).«.

Članak 12.

Iza članka 37. dodaje se članak 37.a koji glasi:

»Članak 37.a

(1) Zajednički inspekcijski nadzor lokacije gospodarenja otpadom na kojoj se skladišti otpad određen dozvolom za gospodarenje otpadom, upisom u Očevidnik sakupljača i oporabitelja i Evidenciju reciklažnih dvorišta obavljaju inspektori zaštite okoliša Državnog inspektorata zajedno s inspektorima zaštite od požara, eksploziva i oružja i ovlaštenim osobama vatrogasne zajednice županije/grada Zagreba za obavljanje poslova kontrole.

(2) Objedinjeno pisano izvješće o provedenim nadzorima iz stavka 1. ovoga članka, radi ocjene učinkovitosti provedbe propisanih mjera, Državni inspektorat dostavlja ministarstvu nadležnom za zaštitu okoliša, ministarstvu nadležnom za unutarnje poslove i nadležnoj vatrogasnoj zajednici županije/grada Zagreba i Hrvatskoj vatrogasnoj zajednici.«.

Članak 13.

U Dodatku X. dijelu 5. KATEGORIZACIJA ZA PREKOGRANIČNI PROMET OTPADOM Tablici 2. Granične vrijednosti primjesa u pošiljci otpada tekst u polju prvog stupca i devetog retka mijenja se i glasi: »EU3011«.

Članak 14.

Iza Dodatka XI. Dodaje se Dodatak XII. koji glasi:

»Dodatak XII.

VRSTE OTPADA ČIJE SE SKLADIŠTENJE MOŽE DOPUSTITI NA ZEMLJANOJ PODLOZI

01 01 01 otpad od iskopavanja metalnih mineralnih sirovina

01 01 02 otpad od iskopavanja nemetalnih mineralnih sirovina

01 03 06 otpadna jalovina koja nije navedena pod 01 03 04\* i 01 03 05\*

01 03 08 otpad u obliku prašine i praha, koji nije naveden pod 01 03 07\*

01 04 08 otpadni šljunak i drobljeni kamen, koji nisu navedeni pod 01 04 07\*

01 04 09 otpadni pijesak i gline

01 04 10 otpad u obliku prašine i praha, koji nije naveden pod 01 04 07\*

01 04 11 otpad od prerade potaše i kamene soli koji nije naveden pod 01 04 07\*

01 04 12 jalovina i ostali otpad od ispiranja i čišćenja ruda, koji nisu navedeni pod

01 04 07\* i 01 04 11

01 04 13 otpad od rezanja i piljenja kamena, koji nije naveden pod 01 04 07\*

10 02 02 neprerađena šljaka

10 11 03 otpadni vlaknasti materijali na bazi stakla

17 01 01 beton

17 01 02 cigle

17 01 03 crijep/pločice i keramika

17 01 07 mješavine betona, cigle, crijepa/pločica i keramike koje nisu navedene pod

17 01 06\*

17 02 01 drvo

17 02 02 staklo

17 02 03 plastika

17 04 01 bakar, bronca, mjed

17 04 02 aluminij

17 04 03 olovo

17 04 04 cink

17 04 05 željezo i čelik

17 04 06 kositar

17 04 07 miješani metali

17 04 11 kabelski vodiči koji nisu navedeni pod 17 04 10\*

17 05 04 zemlja i kamenje koji nisu navedeni pod 17 05 03\*

17 05 06 otpad od jaružanja koji nije naveden pod 17 05 05\*

17 05 08 kamen tučenac za nasipavanje pruge koji nije naveden pod 17 05 07\*

17 06 04 izolacijski materijali koji nisu navedeni pod 17 06 01\* i 17 06 03\*

17 08 02 građevinski materijali na bazi gipsa koji nisu navedeni pod 17 08 01\*

17 09 04 miješani građevinski otpad i otpad od rušenja objekata, koji nije naveden pod 17 09 01\*, 17 09 02\* i 17 09 03\*

20 02 02 zemlja i kamenje«.

Članak 15.

(1) Ministarstvo će u roku od 30 dana od dana stupanja na snagu ovoga Pravilnika na svojoj mrežnoj stranici objaviti:

– podatke o gustoći za procjenu mase otpada temeljem zapremine otpada

– uputu za izradu elaborata gospodarenja otpadom usklađene s ovim Pravilnikom i

– uputu o vrstama otpada za koje je obvezna primjena mjera kojima se sprječava neugoda uzrokovana mirisom otpada.

(2) Fond će, u skladu s propisom koji uređuju državne potpore, u razdoblju od 2025. do 2028. godine pravnim i fizičkim osobama – obrtnicima, kojima je određena obveza uvođenja sustava upravljanja okolišem, osigurati potporu uvođenju sustava upravljanja okolišem.

Članak 16.

(1) Pravna i fizička osoba – obrtnik, koja posjeduje dozvolu za gospodarenje otpadom, osim dozvole za gospodarenje otpadom za mobilno postrojenje za obradu otpada, i pravna i fizička osoba – obrtnik koja je upisana u Očevidnik sakupljača i oporabitelja i pravna i fizička osoba – obrtnik koja je upisana u Evidenciju reciklažnih dvorišta, za lokaciju gospodarenja otpadom dužna je do 31. prosinca 2026. godine nadležnom tijelu županije odnosno Gradu Zagrebu odnosno Ministarstvu dostaviti elaborat zaštite od požara, odobrenje mjera zaštite od požara i potvrdu da su te mjere zaštite od požara provedene.

(2) Istekom roka iz stavka 1. ovoga članka za lokaciju gospodarenja otpadom za koju nije ispunjena obveza iz stavka 1. ovoga članka smatra se da se na toj lokaciji ne gospodari otpadom na način da je ispunjen temeljni zahtjev gospodarenja otpadom propisan člankom 5. stavkom 1. točkom 4. Zakona i da nisu ispunjeni zahtjevi određeni ovim Pravilnikom, te će Ministarstvo i nadležno tijelo županije odnosno Grad Zagreba ukinuti dozvolu za gospodarenje otpadom, donijeti će rješenje o ispisu iz Očevidnika sakupljača i oporabitelja i ispisati će osobu iz Evidencije reciklažnih dvorišta.

(3) Pravna i fizička osoba – obrtnik koji posjeduje dozvolu za gospodarenje otpadom za djelatnost oporabe otpada postupkom R 10 tretiranje tla otpadom u svrhu poljoprivrednog ili ekološkog poboljšanja, dužna je ishoditi dozvolu za gospodarenje otpadom koja je usklađena s člankom 14. stavkom 6a. ovoga Pravilnika do 31. prosinca 2026. godine i ako se nakon toga datuma obavlja postupak R 10 na način koji nije u skladu s člankom 14. stavkom 6a. smatra se da se na lokaciji ne gospodari otpadom na način da je ispunjen temeljni zahtjev gospodarenja otpadom propisan člankom 5. stavkom 1. točkom 1. Zakona i da nisu ispunjeni zahtjevi određeni ovim Pravilnikom, te će tijelo iz članka 37. stavka 1. Zakona ukinuti takvu dozvolu za gospodarenje otpadom.

Članak 17.

(1) Pravna ili fizička osoba – obrtnik koji obavlja djelatnost oporabe otpada ili djelatnost zbrinjavanja otpada i koji za obavljanje tih djelatnosti na određenoj lokaciji gospodarenja otpadom nije obvezna ishoditi okolišnu dozvolu dužna je ispuniti obvezu uvođenja sustava upravljanja okolišem iz članka 13. stavka 7. ovoga Pravilnika do 1. siječnja 2028. godine.

(2) Istekom roka iz stavka 1. ovoga članka za lokaciju gospodarenja otpadom za koju nije ispunjena obveza u svezi sustava upravljanja okolišem iz članka 13. stavka 7. ovoga Pravilnika smatrat će se da se na toj lokaciji gospodarenja otpadom ne gospodari u skladu sa zahtjevima propisanim ovim Pravilnikom, te će Ministarstvo i nadležno tijelo županije ukinuti dozvolu za gospodarenje otpadom, donijeti će rješenje o ispisu iz Očevidnika sakupljača i oporabitelja i ispisat će osobu iz Evidencije reciklažnih dvorišta.

Članak 18.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 351-01/24-04/1
 Urbroj: 517-05-2-2-24-32
 Zagreb, 28. studenoga 2024.

Ministrica
 Marija Vučković, v. r.